รฟม. แจ้งปิดเบี่ยงจราจร บนสะพานข้ามแยกรัชดา - ลาดพร้าว ฝั่งขาเข้าและฝั่งขาออก ตลอด 24 ชั่วโมง
การรถไฟฟ้าขนส่งมวลชนแห่งประเทศไทย หรือ รฟม. แจ้งว่า ตั้งแต่เวลา 22.00 น. ของวันที่ 23 ตุลาคม 2564 ถึงวันที่ 31 มกราคม 2565 บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) ผู้รับจ้างก่อสร้างงานโยธา โครงการรถไฟฟ้าสายสีเหลือง ช่วงลาดพร้าว - สำโรง มีความจำเป็นต้องปิดเบี่ยงจราจร 1 ช่องทางขวา ชิดราวสะพาน บนสะพานข้ามแยกรัชดา - ลาดพร้าว ฝั่งขาเข้าและฝั่งขาออก ระยะทางประมาณ 400 เมตร ตลอด 24 ชั่วโมง โดยผู้ใช้เส้นทางบนสะพานข้ามแยกรัชดา - ลาดพร้าว สามารถสัญจรได้ฝั่งละ 1 ช่องทาง โปรดชะลอความเร็ว เมื่อเข้าใกล้พื้นที่ปิดเบี่ยงจราจร ทั้งนี้ เพื่อดำเนินการเตรียมความพร้อมสำหรับการยกติดตั้งคานทางวิ่งชนิดเหล็ก (Steel Guideway Beam) ข้ามแยกรัชดา - ลาดพร้าวอย่างไรก็ตาม การดำเนินงานดังกล่าว อาจส่งผลให้การจราจรชะลอตัว ติดขัดและอาจมีเสียงดังรบกวน โดยระหว่างดำเนินงาน จะมีการติดตั้งป้ายเตือนล่วงหน้าก่อนถึงจุดเบี่ยง ป้ายจราจร กรวยยางและสัญญาณไฟ ส่องสว่าง เพื่อความปลอดภัยของผู้ใช้เส้นทาง โครงการรถไฟฟ้าสายสีเหลืองฯ ได้รับอนุญาตให้ก่อสร้างได้ตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ฉบับที่ 30 ข้อ 6 (2) ลงวันที่ 1 สิงหาคม 2564 และได้รับการอนุญาตเคลื่อนย้ายแรงงาน จากพื้นที่พักชั่วคราว เพื่อออกมาทำงานก่อสร้างในช่วงบริเวณดังกล่าว โดยจะดำเนินการภายใต้มาตรการป้องกันควบคุมโรคในพื้นที่เฉพาะ (Bubble and Seal) และการเดินทางเคลื่อนย้ายระหว่างที่พักและสถานที่ทำงาน ภายใต้การกำกับควบคุม (Sealed Route) ที่กระทรวงสาธารณสุข หรือทางราชการกำหนด